JAANA KANKAANPÄÄ

Puolueista valtaosa näyttää vihreää valoa netin viranomaisvalvonnalle.

STT:n haastattelussa keskusta, kokoomus, SDP ja RKP suhtautuvat varauksellisen myönteisesti viranomaisten valvontaoikeuksiin. Selkeimmin verkkovalvontaa kannattavat perussuomalaiset ja kristillisdemokraatit.

Keskustan Juha Sipilän mukaan Suomella olisi hyvät mahdollisuudet profiloitua tarkkailusta vapaana ympäristönä, joka houkuttelisi investointeja. Samalla hän sanoo ymmärtävänsä tarpeen valvontaan.

"Uskon, että nämä ovat sovitettavissa yhteen", Sipilä sanoo.

Myös kokoomuksen Alexander Stubb korostaa tasapainon löytämisen tarvetta: "Minusta meidän lainsäädäntömme tässä kysymyksessä ei ole ajan tasalla, ja se on valmisteltava erittäin tarkasti ja vastuullisesti."

Pärjäisikö Suomi vakoilukilpailussa?

Työryhmä esitti tammikuussa, että viranomaisille annettaisiin mahdollisuus rajat ylittävään tietoliikennetiedusteluun. Tiedustelua tekisi Puolustusvoimien tiedustelulaitos.

Mietintöluonnosta kritisoi voimakkaasti muun muassa liikenne- ja viestintäministeriö, jonka mukaan tiedustelua ei voisi rajata kansainväliseen tietoliikenteeseen, vaan kohteeksi joutuisi vääjäämättä myös suomalaisten viestintä. Viestintäministeri Krista Kiuru (sd.) vertasi mallia siihen, että jokaisessa suomalaisessa kodissa sallittaisiin jatkuvat, laajamittaiset ja säännölliset kotietsinnät.

Vasemmistoliiton Paavo Arhinmäen mielestä nettivalvonta rikkoo pahimmillaan ihmisen yksilönsuojaa.

Automaattista seulontaa

Työryhmän mietinnössä lähdetään siitä, että netin seulonta tapahtuisi automatisoidusti. Vain hakuehtoja vastaavat viestit tulisivat manuaaliseen käsittelyyn. RKP:n Carl Haglundin mukaan puhe nettiliikenteen massavalvonnasta onkin harhaanjohtavaa.

SDP:n Antti Rinteen mukaan Suomen ei pitäisi olla muiden maiden armoilla tiedonhankinnassa, joka koskee sisäistä ja ulkoista turvallisuutta. Vihreiden Ville Niinistö näkee asian täysin toisin. Hänestä "vakoilukilpailuun" liittymistä järkevämpää olisi pyrkiä tietoturvan turvasatamaksi.

"On epärealistista ajatella, että Puolustusvoimat voisi edes pärjätä kansainvälisessä vakoilukilpailussa. Menemällä siihen menettäisimme ne vahvuudet, joita meillä on", Niinistö katsoo.

Räsänen rauhoittelee taviksia

Työryhmän mukaan tietoliikennetiedusteluun antaisi luvan esimerkiksi erityisesti sitä varten perustettu tuomioistuin. Viranomaisten käyttämät hakuehdot olisi kirjattava talteen, jotta niitä voitaisiin valvoa myös jälkikäteen.

Kristillisdemokraattien Päivi Räsäsen mukaan seulontaan voitaisiin ryhtyä esimerkiksi silloin, jos saataisiin vihje jonkin terroristijärjestön mahdollisesta iskusta Suomeen. Räsänen on vakuuttunut siitä, ettei ns. tavallisten ihmisten tarvitse pelätä tietoturvansa puolesta.

"Viranomaiset eivät ole kiinnostuneita tavallisten ihmisten sähköposteista, mutta täytyy muistaa, että terroristirikolliset näyttäytyvät tavallisina ihmisinä ja lähettävät tavallista sähköpostia", Räsänen sanoo.

Perussuomalaisten Timo Soini sanoo kallistuvansa asiassa turvallisuuden puolelle.

"Massavalvontahan ei merkitse sitä, että meitä jokaista kytätään ja kuunnellaan, vaan tavallaan se iso data on tallessa", hän sanoo.